**În piatră botez clipa ce curge în vene**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dor de alb spiritul meu

acum vezi colbul pe obrazul pietrei timpul

își dă licența periodic în tine schimbă densitățile aleatoriu

ți se pare comod să crezi

cât de ușor îți poți spăla chipul în apele ei suflet iluminat

(atât de rar încât o poți numi în secret miracol)

sau cât de aprig te poate răni membrana ei dură e doar testul individualității

ce se refuză obstinat de fiecare balanța pivotează cunoașterea

perenul desface sămânță în efemer

jucăuș întoarce pendule schimbă măști personaje

amnezia e o armură sau o povară ca să te știi pipăie cu grijă abisul

dar nu semna procură atâtea unde concentrice

pulsează emit semnale melodice licăriri te prind în vrajă nu doar o dată

piatră piatră păstrează-mi taina când mă risipesc

binecuvântează părinte genunchii care smeresc fără să frângă

osului strălucirea și drumului nu-i fură

albastrul nici apusului

odihna

matricea e cheia pentru acasă și semințele rugului din atriu

tu unde întinzi brațe să îmblânzesc furtunile

cine-mi va prinde văzduhurile

ochiul tău e prea mare să-mi pot recupera orizonturile pierdute-n războaie

sau în taverna din colț unde mi-am jucat visele

uneori butaforia era atât de evidentă greu să refuz

binoclul cinicului care vede pata dar soarele nu

cândva nervurile mele puteau să lege toate cometele

herghelii iuți ca gândul străbăteau imperii după imperii

tuturor plăteam tribut de lumină

locuiam înțelepciunea unui păianjen cosmic ce ţine în plasă prada vieții

avar număram (și reverberau țipete în epiderma sângerie)

pe marginea gherghefului număram ordonat minunile ca şi urâtul

mâinilor

stigmatele în care cerul ruginește

și nici o înălțare nu semnează cecuri în alb

fără amnistia cărnii stelare cerul nu îngenunchează în vene

și nici o mântuire nu intră

prin poartă oarbă